google/wiki40b huggingface dataset:
Den internasjonale Donaukommisjonen

Den internasjonale Donaukommisjonen ble stiftet under en konferanse i Paris i juli 1921. Kommisjonen skulle regulere den internasjonale skipstrafikken fra Ulm til Braila og virke parallelt med Den europeiske Donaukommisjonen. Begge kommisjonene ble opphevet av Tyskland i 1940 og er i praksis erstattet av Donaukommisjonen av 1948.
Kingston University

Rangeringer

Kingston University ble rangert som nummer 104 av 126 britiske universiteter på Complete University Guides liste for 2016 og som nummer 97 av 119 britiske universiteter på The Guardians 2016-liste.
I QS World University Rankings for 2014 rangerte universitetet som nummer 501-550 av verdens universiteter.
Vibeke Løkkeberg

Familie

Hun er gift med filmskaperen og skuespilleren Terje Kristiansen. Sammen har de to døtre Tonje Kleivdal Kristiansen (f. 1975) og Marie Kleivdal Kristiansen (f. 1982).  
Hun er datter av Hans Ludvig Kleivdal (1912-1961) og Johanne Beate Kismul (1912-1993). Familien, som eide Kleivdal lærfabrikk, ble hardt rammet under bombingen av Laksevåg 4. oktober 1944. Løkkebergs bestefar Sjur Hansen Kleivdal (f. 1879, Alversund), hans datter Borghild Remme (f. 1908) og hennes datter Wenche (f. 1944) mistet livet i angrepet sammen med flere andre slektninger.
Walk on By

«Walk on By» er en amerikansk sang med melodi av Burt Bacharach og tekst av Hal David. Den ble skrevet til Dionne Warwick. Sangen ble spilt inn på den samme sessionen i 1963 som frembrakte «Anyone Who Had a Heart». Den ble i 1964 Warwicks andre Top Ten-hit. «Walk on By» ble utgitt i april samme år og ble et landemerke av en single. Den nådde en sjetteplass på den amerikanske Billboard Hot 100-listen og en førsteplass på Cashbox' R&B-liste (Billboard publiserte ingen rhythm & blues-liste i 1964, det året som sangen gjorde det best på listene). Sangen lå en kort tid på Top 10 på Billboard Easy listening-listen.
Warwick spilte også inn en tysk versjon med tittelen «Geh vorbei».
I likhet med flere av Warwicks Bacharach-komponerte sanger fra 1960-årene ble det gjort mange coverversjoner av den, på mange forskjellige måter. Noen av dem ble betraktelige listesuksesser.
En notabel coverversjon var med funk/soulmusikeren Isaac Hayes, hvis coverversjon fra 1969 på hans banebrytende album Hot Butter Soul omdannet sangen til en funkvamp på tolv og et halvt minutt.
I 1979 spilte The Stranglers inn en punkversjon som nådde en 21.-plass på den britiske singlelisten. I 1982 gjorde funkduoen D-Train en disco/funk-coverversjon, som kun ble en R&B-hit i USA. I 1983 gjorde Jo Jo Zep & The Falcons en annen coverversjon.
I 1990 fikk sangeren Sybil, som hadde fått en stor hit året før med en coverversjon av Warwicks «Don't Make Me Over», en amerikansk R&B-hit med denne sangen.

Gabrielles versjon

I 1997 ble en versjon med den britiske sangeren Gabrielle utgitt som den femte og siste singlen fra hennes selvbetitlede andre album.

Cyndi Laupers versjon

«Walk on By» ble utgitt som første single fra Cyndi Laupers album med coverversjoner, At Last (2003). Sangen var også med på DVD-platen Live at Last (2004). Den ble kun utgitt som promo.

Norsk versjon

Arne Bendiksen har skrevet en norsk tekst. På norsk bærer den tittelen «Gå forbi».
Zebu

Zebu eller Sebu (Bos primigenius indicus) er en tamfetype (underart) som stammer fra Sør-Asia, men nå er utbredt mange steder i verden.
Sebukveg er en distinkt gruppe av kveg som er vanlige i Asia og Afrika. Dyra har en fettpukkel over skuldrene og en svært velutviklet hudlapp under halsen. Mange raser har også svært store horn. Det har blitt hevdet at sebukveg er en egen art (Bos indicus) som oppsto i India med utgangspunkt i lokale arter som gaur. Andre forklaringer på sebukvegenes avvik fra europeiske raser er at de er nærmere beslektet med uroksen enn tamfe. Moderne forskning har imidlertid slått fast at sebu er en underart av vanlig kveg. Mer en 30 seburaser er beskrevet. Sebukveg blir i dag eksportert til hele verden. En av de største populasjonen av tamsebu befinner seg i Brasil.
Marimjelledvergmåler

Utseende

En liten (vingespenn 14 – 17 mm), slank, lysgrå måler. Som andre arter i slekten dvergmålere (Eupithecia spp.) hviler den med vingene vidt spredte. Vingene har ingen tydelige tegninger, heller ikke antydning til noen mørk flekk i forvingen. Larven er grågul med to røde ryggstriper.

Levevis

Denne artens larver lever på blomster og frukter av marimjelle, engkall og då. De voksne målerne flyr i mai – juni.

Utbredelse

Arten finnes i hele Europa og i Nord-Asia. I Norge er den funnet over hele landet.
Bolero (sang)

«Bolero» er en fransk sang. Melodien var skrevet Paul Durand og var basert på Maurice Ravels «Bolero». Teksten var skrevet av Henri Contet.
Engelsk tittel er «All My Love (Bolero)». Den engelske teksten var skrevet av Mitchell Parish.
Sangen ble popularisert av Patti Page
Denne hiten, som det er gjort mange coverversjoner av, var også populær i 1950 med Bing Crosby, Percy Faith og Guy Lombardo.

Norsk versjon

Juul Hansen har skrevet en norsk tekst. Den norske tittelen er «Bolero (Vårt Paris)». Inger Jacobsen med stort danseorkester, dir.: Øivind Bergh, har spilt inn sangen. Den ble utgitt på 78-platen Musica A 8980 i 1950.
Barak

Barak (hebraisk: בָּרָק – Bārāq, «Lyn; skinne»; gresk: Βαράκ – Barák), sønn av Abinoam fra Kadesj i dagens nordlige Israel mot grensen av Libanon. Han var militær leder for hæren til Debora, kvinnelig profet og helt i den hebraiske Bibelen. Barak og Debora er gitt æren for å ha beseiret hæren fra Kanaan ledet av Sisera som i tyve år hadde undertrykket israelittene.
Fortellingen om kanaanittenes nederlag under lederskapet til Dobora og det militære lederskapet til Barak er nedskrevet i prosa (Dommernes bok 4) og gjentatt i poesi med del endringer (Dommernes bok 5), også kjent som «Debora-kvedet». Kapittel 4 gjør Jabin, konge av Hasor (dagens Tell el-Qedah, nær 5 km sørvest for Hulaplatået), til hovedfiende, skjønt en framtredende rolle har hans kommandant, Sisera fra Harosheth-ha-goiim (muligens Tell el-'Amr, rundt 19 km nordvest for Megiddo.
Debora forutser at Barak vil vinne, men at Sisera vil bli drept av en kvinne (noe som øyensynlig er ydmykende). I slaget ved Taborfjellet kommer et skybrudd som får elven til å flomme over og det gjorde det vanskelig for kanaanittenes stridsvogner å manøvrere. Sisera flyktet og søkte tilflukt i teltet til en kenittisk kvinne ved navn Jael. Hun ga Sisera melk å drikke og deretter falt han i søvn av tretthet. Da slo hun en teltplugg gjennom hodet hans med en hammer slik at han døde. Da Barak kom lot ham få se Sisera død i teltet. Senere beseiret de israelittiske styrkene kong Jabin.
Bergen Brass Band

Bergen Brass Band (Stiftet 23. februar 1945) er et brassband som holder til i Bergen. 
Bandet deltar hvert år på Norgesmesterskap for brassband. Resten av året holdes det også jevnlige konserter, som blant annet familiekonsert, underholdningskonsert og julekonsert.

Historie

Bandet ble stiftet 23. februar 1945 under navnet Bergens Sporveis Musikkorps. Formålet med korpset var å være en fritidsaktivitet for de ansatte, og bedriften støttet med øvingslokale og instrumenter. De første medlemmene var bussjåfører og andre ansatte i Bergen Sporvei.
I 1998 ble selskapet slått sammen med andre busselskaper, og både støtten og tilhørigheten til Bergen Sporvei forsvant. Følgelig ble både navnet og grunnlaget for rekruttering endret. Nytt navn ble Bergen Brass Band, og nye medlemmer ble rekruttert fra skolekorps, Universitetet i Bergen og Høgskolen i Bergen. I dag er Bergen Brass Band et ungt korps med 28 medlemmer i aldersgruppen 16 år og oppover.
Korpset har de senere år skapt relasjoner med komponister som Jesper Riis og Webjørn Sæther, som skriver musikk for korpset i tillegg til at de også utøver sin musikk sammen med korpset.
GRAU-indeks

Den viktigste rollen til GRAU er å lage en GRAU-indeks til alle viktige våpen og alt viktig materiell i hele Russland. Ved hjelp av denne indeksen kan en raskt finne frem til materiellbiten og få en mening om hva det er.
Den første delen av GRAU-indeksen er et tall som viser hvilken våpengren eller kategori materiellet hører til.

15 (Strategiske missil)

Det andre elementet er en kyrillisk bokstav som indikerer subkategorien, og det tredje indikerer en spesifikk modell.
Corpus juris civilis

Corpus juris civilis (latin («samling av sivilrettslige lover»), også kjent som Justinians lov, er en samling grunnleggende rettsvitenskapelige lovverk utgitt mellom 529 og 534 på oppdrag av den østromerske keiser Justinian I den store. Lovsamlingen, som ble ledet av Tribonianus, tjenestemann ved Justinians hoff og professor ved universitetet i Konstantinopel, besto av tre deler: Digesta («Samling»), Institutiones («Innretning, undervisning»)og Codex («Lover»). Senere ble det lagt til en fjerde del, Novellæ Constitutiones («Nye lover»).
Det var en av de største lovverk til da, og Corpus juris civilis ble senere grunnlaget for den romerske lovens opprettelse på nytt under middelalderen, noe som deretter ble grunnlaget for i prinsippet alle sivilrettslige lovgivninger siden. Lovsamlingen fikk også stor betydning for kirkeretten gjennom formuleringen ecclesia vivit lege romana, «kirken virker gjennom romersk lov».
At dere tør!

Handling

To gutter, Kalle og Reinert på 16 år, stjeler en bil og blir sett av politiet. De stikker av med politiet i hælene og det blir en dramatisk biljakt. Så prøver guttene å rømme til fots, og den ene politimannen skyter etter dem. En av guttene, Kalle, blir truffet og drept av skuddet. Filmen fokuserer på Reinert, som ikke ble skutt. Livet hans må gå videre. Reinert venter på en rettssak i forbindelse med biltyveriet hvor hans kamerat ble skutt og drept. Han har gått ut av ungdomsskolen og er arbeidsledig. Han blir med i en gjeng og begynner med dop. Så møter han Siri. Hun har fast arbeid og vet hva hun vil. Dette påvirker Reinert og Siri med på å gjøre ham mer samfunnsbevisst og hjelper ham å endre sine holdninger. Slik kommer han seg ut av den onde sirkelen med gjengen, dop og arbeidsløsheten. Seks måneder etter hendelsen er rettssaken, og politimannen frifinnes på alle punkter.
Gloppefjorden

Gloppefjorden (også Gloppenfjorden) er en fjordarm til Hundvikfjorden og Nordfjord i Sogn og Fjordane. Den er ca. 12 km lang, og ligger i sin helhet i Gloppen kommune. Innerst i fjorden ligger kommunesenteret Sandane.
Fjorden får tilført mye ferskvann fra omliggende vassdrag, der lakseelva Gloppeelva fra Breimsvatnet er den største. Elva munner ut en kilometer sør for Sandane like ved Sandane Camping og badestranda Fitjesanden. Mellom Fitje og Sandane ligger Selvågane, et våtmarksområde med en ubebodd holme. Dette er et fredet fuglereservat for flere arter sjøfugl.
Langs fjorden ligger gode jordbruksområder. Sørsida er preget av høyere fjell og gårdsnavn som Arnestad, Gimmestad, Rygg, Sande ligger ved fjorden langs det som kalles Sørstranda. Videre utover langs fjorden ligger Devik og lengst mot vest, Hestenesøyra som skiller innløpet til Gloppefjorden fra Hyefjorden. Nordsida av fjorden har lavere fjellformasjoner. Gårder langs nordsida av fjorden fra Sandane og Øyrane i øst er Austrheim, Hauge, Gloppestad, Slagstad, Tystad, Vereide, Apalset, Andenes, og lengst mot vest ligger Hjelmeset. Her ligger Sandane lufthavn og Anda med fergeforbindelse til Lote på nordsida av Nordfjord.
Området ved Hjelmeset har tidvis hekkende havørn. Fjorden har en egen lokal sildestamme.
Cirka

Kommersiell bruk

Circa er et merkenavn i rullebrettindustrien som lager sko, klær og rullebrett. Profesjonelle rullebrettkjørere kan få kontrakt med rullebrettlaget til Circa.
Østfold distriktshøgskole

Østfold distriktshøgskole var en distriktshøgskole, etablert i Halden i 1977. Skolen ble fra 1994 slått sammen med fire andre høgskoler til Høgskolen i Østfold. 
Skolen tilbød studier i EDB og økonomiske/administrative fag.
Nordisk juniormesterskap i mangekamp 2014

Nordisk juniormesterskap i mangekamp 2014 ble arrangert på Kópavogsvöllur stadion i Kópavogur på Island 7. - 8. juni 2014.
Det ble konkurrert i sjukamp for kvinner og tikamp for herrer.
Volleyball under Sentralamerikanske og karibiske leker 2006

Volleyball under Sentralamerikanske og karibiske leker 2006. Volleyball var en av flere sporter i de 20. sentralamerikanske og karibiske leker som ble arrangert i Cartagena i Colombia i perioden 15. til 30. juli 2006. Det var nittende gangen som volleyball var med i de sentralamerikanske og karibiske leker. Det var to turneringer, en for menn og en for kvinner. Puerto Rico vant mennenes turnering og Den dominikanske republikk vant dameturneringen.
Norges smarteste

Konsept

Programmet forsøker på en underholdende måte å svare på spørsmålet om hvem som er Norges smarteste. Gjennom utfordringer innenfor logikk, matematikk, musikk og språk forsøker man å kåre en vinner. I hvert program var det avbrekk med korte filmsnutter hvor Jan Martin Nordbotten, Norges yngste professor i matematikk, gav sine tips i konkurransen.

Oppgaver

NRKs beskriver oppgavene som «... tester deres matematiske, logiske, musikalske og lingvistiske evner ved å sende dansecrew, artister og statister i kombinasjon med tall og bokstaver deres vei.»
Eksempler på oppgaver:
- Deltakerne får se en kortfilm, deretter skal de svare på spørsmål om hva de så i filmen
- Deltakerne får se dansere på en scene med tall på magen, deretter skal de svare på matteoppgaver hvor de må bruke tallene
- En rekke personer går opp på scenen, deltakerne skal svare på hvem av de som er kjærester eller i slekt

Utvelgelse av deltakere

Totalt 25 deltakere i alderen 16 til 90 år ble valgt ut til å delta i programmet etter tre dager med innledende tester.
Kontinentalcupen i skihopping for kvinner 2005/06

Kontinentalcupen i skihopping for kvinner 2005/06 ble arrangert i perioden 7. august 2005 – 8. mars 2006. Kontinentalcupen ble organisert av FIS (Det internasjonale skiforbundet). Den besto av 9 sommerrenn (én lagkonkurranse) og 11 vinterrenn (én lagkonkurranse).
Øresundsregionen

Øresundsregionen (på svensk Öresundsregionen) er Skandinavias største samarbeidsregion med 3,5 millioner innbyggere, bundet geografisk sammen av Øresundsbroen. Området er politisk delt mellom regjeringene i Danmark – hvor 2/3 av befolkningen bor – og Sverige.
Området omfatter Skåne og Sjælland. Viktige byer i regionen er København, Malmö, Lund, Helsingborg og Roskilde.
Et voksende samarbeid mellom næringsliv og myndigheter i regionen har skutt fart etter åpningen av Øresundsbroen sommeren 2000. Øresundskomitéen består av politikere på kommune- og regionnivå og møtes jevnlig med støtte fra et permanent sekretariat.
Øresundsregionen er Skandinavias største IT-klynge (eng: cluster). I 2003 var 104 734 personer ansatt i IT-bransjen her, i tillegg til 458 forskere på heltid.

Utdannelse

Øresundsregionen har i alt 15 universiteter, med til sammen 120 000 studenter, og 10 000 lærere og forskere. Læresetene samarbeider gjennom Øresundsuniversitetet. Skandinavias eldste forskningspark er Ideon i Lund.
I tillegg til IT og bioteknologi, er distribusjon og matvaresektoren viktige vekstområder. I 2004 hadde 65 av verdens 102 største selskaper etablert en egen nordisk organisasjon. På områdene matvarer og legemidler/bioteknologi er Øresundsregionen ledende, med 14 av 22 nordiske hovedkontorer. Firmaer som Findus, Dell, Nestlé, Gillette, Masterfoods, Danone, Coca-Cola og Carlsberg har etablert skandinaviske eller nordiske hovedkontorer her.
I København ses regionsamarbeidet som en måte å styrke Københavns posisjon på. Københavns lufthavn Kastrup ligger sentralt i regionen midt mellom Malmö og København. Velutdannet arbeidskraft fra universitetene i Skåne fyller behovet for IT-eksperter på den danske siden. Billige boliger, hytter og flotte naturområder trekker danskene til Skåne i stigende antall.
For Skåne betyr regionsamarbeidet at området blir del av en europeisk hovedstadsregion og ikke en perifer del av det svenske riket (sett fra Stockholm).
Regjeringen i Stockholm ser regionsamarbeidet som en mulighet for å få fart i økonomien og beskjeftigelsen i den tidligere industribyen Malmö, et av sosialdemokratiets tradisjonelle støttepunkter. Ut over dette virker det ikke som om den svenske regjeringen ønsker å stimulere til en utvikling som kan svekke den svenske sentralmakten. Blant annet gjenstår problemer med beskatning av pendlere og tolkning av de to statenes forskjellige skattesystemer.
Den eksisterende skatteavtalen (2005) gjør at personer betaler skatt der de arbeider, ikke der de bor. Samtidig har de rett til kommunale ytelser i kommunen der de bor. En skåning som arbeider i København er medlem av, og betaler kontingent til, en dansk arbeidsløshetskasse (A-kasse). Blir han arbeidsløs, kan han imidlertid ikke motta penger fra sin A-kasse, men må få ytelsen fra den svenske stat.
Gjedde

Utbredelse og habitat

Gjedda finnes i tempererte og arktiske områder i Eurasia og Nord-Amerika. Den liker best grunne innsjøer og stilleflytende elver med mye vegetasjon. Gjedde kan forekomme i områder med brakkvann.
I Norge finnes gjedda naturlig på Østlandet, i Trøndelag, Troms og i Finnmark. På midten av 1900-tallet ble det satt ut gjedde i enkelte vann og elver på vestlandet. Det er usikkert når og hvordan gjedda kom til Norge, men den har eksistert her i flere hundre år. Gjedde i Tyrifjorden og Eikeren er omtalt i tekster fra henholdsvis 1743 og 1756, men opprinnelsen blir ikke omtalt. Forskere regner imidlertid denne arten med til de såkalte Finnmarksfiskene, fisk som innvandret østfra da Østersjøområdet var ferskvann og Glomma drenerte til Vänern i Sverige. Arten er senere spredt til flere vann, også til Vestlandet og Sørlandet. Gjedde finnes i vann og vassdrag nær mange av de gamle klostrene som resultat av utsetting. I nyere tid har menneskeassistert spredning av arten tatt seg kraftig opp, noe som er ansett som miljøkriminalitet, da gjedda som regel utsletter den eksisterende fiskebestanden i vassdraget.

Beskrivelse

Gjedda er en langstrakt fisk med en flat og bred snute. Ryggfinnen og gattfinnen sitter langt bak på kroppen og er like lange. Hanngjedda oppnår sjelden en vekt på mer enn 8 kg, mens hunngjedda kan komme opp i mer enn 30 kg. 
Norges tyngste er en gjedde på 19,6 kg, tatt med garn ved Synneren på Ringerike. Den største gjedda som er tatt med sportsfiskeredskap i Norge, veide 19,540 kg. Rekorden ble satt i Grøtlitjernet, Stavsjø, den 24. juni 2017. Den største gjedda som noen gang er tatt ble fanget med garn av Arno Wilhelm i en innsjø nær Dannstadt i Tyskland i 1983, og veide hele 30,5 kilo. Kjempegjedda målte 146 cm. Verdensrekorden (IFGA) på stang er på ca. 24,8 kg, og innehas av Lothar Louis. Rekordgjedda ble tatt i innsjøen Grefeern i Tyskland den 16. oktober i 1986.
World Records Freshwater Fishing melder om flere gjeddefangster som skal ha veid omkring 65 kg (blant annet fra Østerrike, Russland og Ukraina), men disse lar seg ikke dokumentere. I 1926 ble det imidlertid funnet en død gjedde i Shannonelva, Irland, som beviselig skal ha veid over 41 kg.

Atferd

Gjeddene holder ofte til på steder med mye vegetasjon som  blekjer (vannliljeblader) og siv. Den er en glupsk rovfisk med skarpe tenner som spiser det meste den kommer over av andre fisker, frosker, vånd og mindre vadefugler. Gjedda er en svært hurtig fisk som kan gjøre lynraske utfall mot byttedyr. Den er derimot ikke en særlig utholdende svømmer og står derfor ofte rolig i vegetasjonen og venter på at et passende bytte skal komme forbi. Om vinteren trekker gjeddene ofte ut på dypere vann. Gytetiden er i periode april-mai.

Økonomisk betydning

Gjedde er en god matfisk, og i Sverige fanges det årlig ca. 3000 tonn. Den er også en populær sportsfisk.
Soraberget

Soraberget er et lite fjell på 205 moh på Nordaustlandet, Svalbard. Soraberget ligger på den østlige delen av Nordaustlandets nordkyst, nordvest for Bjørnvika på Orvin Land.
Soraberget har sitt navn etter den italienske kapteinen Gennaro Sora, som deltok i redningsaksjonen etter forliset til Luftskipet «Italia» nord for Nordaustlandet i 1928.
August Nielsen (orgelbygger)

August Nielsen (født 25. september 1842 i Christiania, død 2. juni 1885 samme sted) var ved siden av Claus Jensen Norges fremste orgelbygger på 1800-tallet.
Han etablerte orgelfabrikken August Nilsen i Oslo i 1876, og etter hans død overtok enken Petrine Nielsen. Selskapet skiftet så eiere og fikk navnet Olsen & Jørgensen, senere J.H. Jørgensens orgelfabrikk.
August Nielsen innførte moderne, fabrikkmessig produksjon av kirkeorgler i Norge. I en tid med stor kirkebygging fikk firmaet i løpet av kort tid en svært stor produksjon. Blant de større instrumentene firmaet leverte var til Kristiansand domkirke, Oslo domkirke (nedmontert på 1930-tallet og delvis flyttet til Frogner kirke i Oslo), Hamar domkirke (flyttet til Tolga kirke),Uranienborg kirke (utskiftet i 2009, Trefoldighetskirken, Arendal (utskiftet og delvis gjenbrukt i 2010, Grimstad kirke (står fortsatt i kirken, men i uspillbar stand) m.fl. I tillegg kom et høyt antall mindre instrumenter til en rekke kirker på landet. Flere er fortsatt i bruk eller blitt bevart, i noen tilfeller nedmontert og lagret.
Nielsen samarbeidet med Ludvig Mathias Lindeman, blant annet på orglene til Kristiansand domkirke og Urianienborg og Vor Frelsers kirke i Oslo.
Porfirio Lobo Sosa

Bakgrunn

Faren hans, José Porfirio Lobo López, var medlem av parlamentet i 1957 og var aktiv i politikk i provinsen Olancho. Broren Ramón Rosa Lobo Sosa er parlamentsmedlem for provinsen Colón. 
Porfirio Lobo Sosa gikk på katolsk skole i Juticalpa. Han studerte fra 1961 til 1965 ved Instituto San Francisco de Tegucigalpa-Comayagüela. Deretter fortsatte han studiene ved University of Miami i USA, der han konserterte seg om bedriftsøkonomi. Han hadde så et opphold i Sovjetunionen, der han studerte statsvitenskap ved Patrice Lumumba-universitetet. 
Lobo er godseier og gårdbruker.

Politisk virke

Porfirio Lobo Sosa er medlem av det konservative Partido Nacional, der han står på en moderat og sentrumsorientert linje. Han har vært medlem av parlamentet i Honduras siden 1990, og var parlamentspresident fra 2002 til 2006. Ved presidentvalget i 2005 kom han på andreplass med 46 % av stemmene. 
I 2009 vant han presidentvalget med 52 % av stemmene, mot 36 % for rivalen Elvin Santos fra Partido Liberal de Honduras. I valgkampen fremmet han ønske om nasjonal dialog etter den politiske krisen som fulgte da president Manuel Zelaya ble avsatt, ga løfter om økte investeringer, flere arbeidsplasser og mer trygghet. Lobo ble innsatt i presidentembetet den 27. januar 2010. 
Ved presidentvalget i 2013 kunne ikke Lobo stille på nytt, idet gjenvalg ikke er tillatt. Juan Orlando Hernández ble valgt til hans etterfølger og overtok som president den 27. januar 2014.
Ruoqiang

Ruoqiang eller Qakilik (kinesisk: 若羌县; pinyin: Ruòqiāng Xiàn; uigursk: چاقىلىق ناھىيىسى / Çakilik Nahiyisi) er et fylke i det autonome prefektur Bayin'gholin i den autonome region Xinjiang i Folkerepublikken Kina. Hovedsetet er byen Ruoqiang.
Befolkningen i fylket var på 28 786 innbyggere i 1999.

Kulturminner

Oldtidsbyen Loulan, hvis ruiner ble avdekket i 1899 av den svenske forskningsreisende Sven Hedin, ligger nordvest for Lop Nor, innen fylket Ruoqiangs territorium.
Ruinbyen Miran er også i fylket, likeså nekropolisen Xiaohe.

Samferdsel

Kinas riksvei 218 ender her. Den løper fra Yining til Ruoqiang, begge i den autonome region Xinjiang.
Kinas riksvei 315 løper gjennom området. Den fører vestover fra Xining i provinsen Qinghai til Kashgar (Kashi) i Xinjiang.
Cruden Bay

Cruden Bay er en landsby i Skottland, på nordkysten til Bay of Cruden i Aberdeenshire, 26 miles Nord for Aberdeen.
Like sør for Slains Castle, Cruden Bay var slagsted mellom dansker og skotter under kong Malcolm II i 1012. Navnet kommer opprinnelig fra gælisk Croch Dain (slakt av dansker).
Idag tiltrekker Cruden Bay turister med hoteller og golfbane. Stedet har en lang strandlinje som ble berømt da flygeren Tryggve Gran gjorde første soloflyving over Nordsjøen.
Cruden Bay er ilandføringssted for Forties pipeline system, som fører råolje 169 km gjennom Forties Unity riser plattform, til terminalen ved Cruden Bay. Derfra føres råoljen til raffineringsanlegget ved Kinneil, Grangemouth.